b'\n_START_ARTICLE_\nTom Dixon\n_START_PARAGRAPH_\nTom Dixon, OBE (s. 21. toukokuuta 1959 Sfax, Tunisia) on brittil\xc3\xa4inen itseoppinut teollinen muotoilija, joka on toiminut Habitat-sisustusyrityksen ja suomalaisen Artekin taiteellisena johtajana ja tunnetaan my\xc3\xb6s yhteisty\xc3\xb6st\xc3\xa4\xc3\xa4n muun muassa Ikean ja Adidaksen kanssa. Vuodesta 2002 h\xc3\xa4n on suunnitellut ja markkinoinut huonekaluja, valaisimia ja sisustustuotteita my\xc3\xb6s omalla Tom Dixon -tuotemerkill\xc3\xa4\xc3\xa4n, jolla on omia myym\xc3\xa4l\xc3\xb6it\xc3\xa4 Lontoossa, Tokiossa, Hongkongissa, New Yorkissa ja Los Angelesissa._NEWLINE_Itseoppinut Dixon kertoo k\xc3\xa4yneens\xc3\xa4 vain p\xc3\xa4iv\xc3\xa4n kest\xc3\xa4neen kurssin autojen muovipuskurien korjauksessa. H\xc3\xa4n tuli tunnetuksi 1980-luvun puoliv\xc3\xa4liss\xc3\xa4 romumetallista hitsaamistaan huonekaluista. H\xc3\xa4n perusti muiden nuorien muotoilijoiden kanssa Space-nimisen ryhm\xc3\xa4n. Vuosikymmenen lopulla Dixon teki l\xc3\xa4pimurtonsa italialaiselle Cappellinille suunnittelemallaan S Chair -tuolilla. 1990-luvun alussa hittituotteeksi muodostui pinoutuva lattiavalaisinmoduuli Jack, jota markkinoi Dixonin oma yritys Eurolounge._NEWLINE_Vuosina 1998\xe2\x80\x932007 Tom Dixon toimi Terence Conranin perustaman Habitat-sisustusketjun p\xc3\xa4\xc3\xa4suunnittelijana ja taiteellisena johtajana. Samaan aikaan h\xc3\xa4n toimi omalla Tom Dixon -br\xc3\xa4ndill\xc3\xa4\xc3\xa4n ja perusti ruotsalaisen p\xc3\xa4\xc3\xa4omasijoitusyhti\xc3\xb6 Proventuksen kanssa Design Research -nimisen tuotekehitysalan holdingyhti\xc3\xb6n, joka omistaa Tom Dixon -tavaramerkin. Proventus nimitti Dixonin vuonna 2004 my\xc3\xb6s tuolloin omistamansa Artekin taiteelliseksi johtajaksi Ben af Schult\xc3\xa9nin j\xc3\xa4lkeen. Dixon hoiti t\xc3\xa4t\xc3\xa4 teht\xc3\xa4v\xc3\xa4\xc3\xa4 viiden  vuoden ajan.'